Tota le gone jaanong, batho ba ba se nang tsholofelo ba ka gomodiwa ke Dikwalo. (Baroma 15:4) Mopesalema Dafide o ne a opela jaana: “Pelo e e phatlogileng, e e ngomogileng ga o ketla o e nyatsa Modimo.” (Pesalema 51:17) Gone ke boammaaruri gore re kopana le diteko le fa re sa batle e bile re utlwa ditlamorago tsa go sa itekanela. Mme le fa go ntse jalo, fa re nna le kitso ya boammaaruri ka Rraarona wa selegodimo yo o pelonomi, yo o lorato le yo o tekatekano seo se tla re tlhomamisetsa gore re botlhokwa mo matlhong a gagwe. Modimo e ka nna Tsala le Mokaedi wa rona yo o botlhokwa. Fa re leka go nna le kamano e e gaufi le Jehofa Modimo, le ka motlha a ka se ka a re swabisa. Mmopi wa rona o bolela jaana: “Ke nna Jehofa, Modimo wa gago, yo ke go rutang go itsholegela molemo, yo ke go gogang mo tseleng e o tshwanetseng go tsamaya ka yone.”—Isaia 48:17.